NordVPN

NordVPN – VPN paslauga, siūlanti programas Windows, macOS, Linux, Android, iOS ir Android TV operacinėms sistemoms. Paslaugą galima sukonfigūruoti ir belaidžio ryšio maršrutizatoriuose, NAS įrenginiuose bei kitose platformose.

„NordVPN“ yra „Nord Security“ kompanijos, kuri užsiima kibernetinio saugumo sprendimais, produktas.

„NordVPN“ veikia Panamos jurisdikcijoje, kadangi šalis neturi privalomo duomenų saugojimo įstatymų ir nėra prisijungusi prie „Five Eyes“ ar „Fourteen Eyes“ veiklos. Įmonės biurai įsikūrę Lietuvoje, Jungtinėje Karalystėje ir Nyderlanduose.

Istorija 
„NordVPN“ 2012 m. įkūrė vaikystės draugai, vienas iš jų Tomas Okmanas. 2016 m. gegužę pristatyta Android programėlė, o birželį ir iOS versija. 2017 metų spalį išleistas plėtinys Google Chrome naršyklei. 2018 metų birželį „NordVPN“ išleido programėlę išmaniesiems televizoriams Android TV. Pagal 2021 metų birželio duomenis, „NordVPN“ turi 5600 serverių 59-iose šalyse.

2019 metų kovo mėnesį „NordVPN“ gavo direktyvą iš Rusijos valdžios institucijų prisijungti prie valstybės remiamo uždraustų svetainių registro, kuris nebeleistų „NordVPN“ vartotojams Rusijoje apeiti valstybės cenzūros. Pranešama, kad „NordVPN“ buvo suteiktas vienas mėnuo įvykdyti reikalavimus arba Rusijos valdžios institucijos užblokuos NordVPN veikimą. Įmonė atsisakė tenkinti tokį prašymą ir balandžio 1 d. pašalino visus serverius Rusijoje. Šiuo metu „NordVPN“ vis dar veikia Rusijoje, tačiau vartotojai iš Rusijos neturi prieigos prie vietinių serverių.

2019 m. rugsėjo mėn. „NordVPN“ paskelbė apie naują paslaugą „NordVPN Teams“ – VPN sprendimą, skirtą mažoms ir vidutinėms įmonėms, nuotolinėms komandoms ir laisvai samdomiems darbuotojams, kuriems reikia saugios prieigos prie darbo įrankių.

Po dvejų metų „NordVPN Teams“ pakeitė pavadinimą į „NordLayer“ ir perėjo prie SASE verslo sprendimų. Spaudos šaltiniai nurodė, kad SASE technologijos augimas rinkoje yra viena pagrindinių prekės ženklo keitimo priežasčių.

2019 m. gruodžio mėn. „NordVPN“ tapo viena iš penkių naujai sukurtos iniciatyvos „VPN Trust Initiative“ steigėjų. Jos pagrindinis tikslas – skatinti saugumą internete, didinti rinkos skaidrumą ir skatinti savireguliaciją. 2020 m. organizacija įvardijo penkias veiklos sritis, kurioms bus skiriama daugiausiai dėmesio: saugumas, privatumas, reklamos praktika, informacijos viešinimas bei skaidrumas, ir socialinė atsakomybė.

2020 m. rugpjūčio mėn. Australijos interneto saugumo ekspertas ir svetainės „Have I Been Pwned?“ įkūrėjas Troy Hunt paskelbė tapęs “NordVPN” strateginiu patarėju.

Technologija 
NordVPN nukreipia visą vartotojo interneto srautą per nuotolinį serverį, taip paslėpdamas jo IP adresą ir užšifruodamas visus gaunamus ir siunčiamus duomenis. Šifravimui užtikrinti „NordVPN“ savo programose naudoja „OpenVPN“ ir „Internet Key Exchange v2/IPsec“ technologijas, o 2019 m. pristatė savo sukurtą „NordLynx“ technologiją. „NordLynx“ yra VPN programa, pagrįsta „WireGuard“ protokolu, kurio tikslas yra geresnis našumas nei „IPsec“ ir „OpenVPN“ tunelių protokolai. Remiantis „Wired UK“ atliktais bandymais, „NordLynx“ tam tikromis sąlygomis buvo „šimtais MB/s greitesnis“.

2020 m. balandžio mėn. „NordVPN“ pranešė, kad „WireGuard“ pagrįstą „NordLynx“ protokolą palaipsniui diega visose savo programėlėse. Prieš platesnį įgyvendinimą iš viso buvo atlikti 256 886 testai 19-oje miestų ir 8-iose šalyse, kuriuose dalyvavo 47 virtualios duomenų apdorojimo sistemos ir buvo naudojamas devynių skirtingų tiekėjų ryšys. Bandymai parodė didesnį vidutinį atsisiuntimo ir įkėlimo greitį nei „OpenVPN“ ir „IKEv2“.

„NordVPN“ siūlo programas, skirtas Windows, macOS, ir Linux operacinėms sistemoms bei mobiliąsias programėles, skirtas Android, iOS ir Android TV. Prenumeratoriai taip pat gauna prieigą prie plėtinių, skirtų „Chrome“ ir „Firefox“ naršyklėms. Prenumeratoriai vienu metu gali būti prisijungę prie šešių įrenginių.

2018 m. lapkritį „NordVPN“ teigė, kad „PricewaterhouseCoopers AG“ atliko įmonės duomenų neregistravimo politikos auditą.

2020 m. „PricewaterhouseCoopers AG“ atliko antrą „NordVPN“ saugumo auditą. Šių bandymų metu daugiausia dėmesio buvo skiriama standartiniams, Double VPN, (XOR) bei P2P serveriams ir pagrindinei produkto infrastruktūrai. Atlikus auditą buvo patvirtinta, kad įmonė laikosi viešai skelbiamos privatumo ir duomenų nekaupimo politikos.

2021 m. „NordVPN“ baigė programų saugumo auditą, kurį atliko saugumo tyrimų grupė „VerSprite“. „VerSprite“ atliko skverbties testus ir, bendrovės teigimu, nerado kritinių silpnybių. Vienas trūkumas ir kelios smulkios klaidos, kurios buvo rastos atliekant auditą, buvo pataisytos.

2020 m. gruodžio mėn. „NordVPN“ pradėjo diegti 10 Gbit/s serverių tinklą, atnaujindama ankstesniąją 1 Gbit/s standarto infrastruktūrą. Pirmieji 10 Gbit/s serveriai buvo paleisti Amsterdame ir Tokijuje, o iki 2020 m. gruodžio 21 d. buvo atnaujinta daugiau nei 20% bendrovės tinklo.

Papildomos funkcijos 
Be bendro naudojimo VPN serverių „NordVPN“ siūlo ir serverius tam tikriems poreikiams, pavyzdžiui, P2P bendrinimui, dvigubam šifravimui ir prisijungimui prie „Tor“ anoniminio tinklo. „NordVPN“ siūlo tris prenumeratos planus: mėnesinį, metinį ir dvimetį.

„Windows“, „MacOS“ ir „Linux“ platformose „NordVPN“ taip pat siūlo „CyberSec“ funkciją. Ši saugos funkcija blokuoja reklamas bei svetaines, kuriose talpinamos kenkėjiškos programos.

2020 m. lapkritį „NordVPN“ pristatė funkciją, kuri skanuoja tamsųjį internetą ir tokiu būdu nustato, ar buvo paviešinti vartotojo asmeniniai duomenys. Radusi paviešintus duomenis „Dark Web Monitor“ funkcija išsiunčia įspėjimą, ragindama vartotoją pakeisti paveiktus slaptažodžius.

Tyrimai 
2021 m. „NordVPN“ tyrėjai atliko skaitmeninio raštingumo tyrimą, apklausę 48 063 respondentus iš 192 šalių apie jų skaitmeninius įpročius ir įvertinę jų žinias skalėje nuo 1 iki 100. Sąrašo pirmąją vietą užėmė Vokietija, po jos – Nyderlandai ir Šveicarija. Bendras globalus rezultatas buvo 65,2/100.

2021 m. liepos mėn. „NordVPN“ paskelbė ataskaitą, kurioje aprašytas išmaniųjų įrenginių paplitimas ir vartotojų nuomonė apie jų saugumą. Apklausa, kurioje dalyvavo 7000 žmonių, atskleidė, kad nors 95 proc. Jungtinės Karalystės gyventojų savo namų ūkyje turėjo bent vieną daiktų interneto įrenginį, beveik penktadalis apklaustųjų nesiėmė jokių priemonių jiems apsaugoti. Panašūs rezultatai pastebėti ir kitose šalyse. Tais pačiais metais „NordVPN“ paskelbė ataskaitą apie įrenginių bendrinimą darbo vietoje. Tyrimas parodė, kad vadovai penkis kartus dažniau dalijasi savo darbo prietaisais nei darbuotojai.

„NordVPN“ taip pat atliko tyrimą apie laiką, kurį žmonės praleidžia internete. Tyrime, kuriame dalyvavo 1003 suaugusiųjų Lietuvos gyventojų, „NordVPN“ nustatė, kad vidutiniškai lietuviai internete praleidžia 56 valandas per savaitę, arba 25 metus per visą gyvenimą.

Socialinė atsakomybė 
„NordVPN“ skiria dėmesį įvairioms socialinėms aktualijoms, tarp jų elektroninių nusikaltimų prevencijai, švietimui, interneto laisvei ir skaitmeninėms teisėms. „NordVPN“ siūlo nemokamas VPN paslaugas aktyvistams ir žurnalistams, gyvenantiems ar dirbantiems valstybėse, kurios cenzūruoja interneto laisvę. „NordVPN“ pranešė, kad 2020 metais Honkongo piliečiams ir nevyriausybinėms organizacijoms padovanojo daugiau nei 470 VPN paskyrų, o įvairioms organizacijoms suteikė dar 1150 VPN licencijų.

2020 metais „NordVPN“ rėmė „Internet Freedom Festival“ – projektą, skatinantį skaitmenines žmonių teises ir interneto laisvę. „NordVPN“ taip pat remia organizaciją „Cybercrime Support Network“, kuri padeda žmonėms ir įmonėms, nukentėjusioms nuo skaitmeninių nusikaltimų.

Reaguodama į COVID-19 pandemiją, „NordVPN“ motininė bendrovė „Nord Security“ pasiūlė nemokamas internetines saugos priemones („NordVPN“, „NordPass“ ir „NordLocker“) karantino paveiktoms organizacijoms, turinio kūrėjams ir pedagogams.

2021 m. „NordVPN“ pasiūlė įsteigti tarptautinę VPN dieną, skirtą pabrėžti žmonių teisę į skaitmeninį privatumą, saugumą ir laisvę. Ją siūloma minėti kasmet rugpjūčio 19 d. Pagrindinis šios dienos tikslas – šviesti visuomenę apie geriausias kibernetinio saugumo praktikas bei informuoti apie internetinio privatumo ir bendro kibernetinio saugumo svarbą.

Įvertinimai 
2019 m. spalio mėn. paskelbtoje „Tom’s Guide“ apžvalgoje žurnalistas padarė išvadą, kad „NordVPN“ „siūlo prieinamą kainą ir funkcijas, kurios net ir labiausiai patyrusiems VPN vartotojams atrodys tinkamos“. Apžvalgininkas taip pat pažymėjo, kad paslaugų teikimo sąlygose nenurodyta jokia jurisdikcijos šalis, tad bendrovė galėtų pateikti daugiau informacijos apie savininkus.

2019 m. vasario mėn. „PC Magazine“ apžvalgoje „NordVPN“ buvo giriamas už stiprias saugumo funkcijas ir „milžinišką serverių tinklą“, nors kaina buvo įvertinta kaip aukšta. Vėlesnėje to paties žurnalo apžvalgoje vėl buvo giriamos papildomos „NordVPN“ funkcijos, „WireGuard“ protokolas, didelis serverių pasirinkimas ir stipri saugumo praktika. Nepaisant to, kad laimėjo redaktoriaus pasirinkimo apdovanojimą, „NordVPN“ paslauga vis tiek buvo įvertinta kaip brangi.

2021 m. rugsėjo mėn. „CNET“ apžvalgoje palankiai įvertinta „NordVPN“ „SmartPlay“ funkcija, užmaskuoti serveriai ir saugumo praktikos. Nors CNET pagyrė patogią „NordVPN“ vartotojo sąsają, taip pat pažymėjo, kad žemėlapio dizainą galima patobulinti.

„TechRadar“ rekomendavo „NordVPN“ dėl saugumo ir naujausių patobulinimų. Taip pat pažymėjo, kad „NordVPN“ puikiai veikia šalyse, kurios taiko interneto cenzūrą, įskaitant Didžiąją ugniasienę Kinijoje.

2021 m. palankioje „Wired“ apžvalgoje pažymėta, kad „NordVPN“ kaina tapo labiau prieinama. Taip pat padaryta išvada, kad „NordVPN“ „šiuo metu yra greičiausias VPN paslaugų teikėjas“. Tačiau straipsnyje pažymėta, kad vis dar yra pigesnių VPN teikėjų.

Apdovanojimai 
2019 m. „NordVPN“ laimėjo „Geriausio bendrojo VPN“ kategoriją „ProPrivacy.com“ VPN apdovanojimuose. 2020 m. „NordVPN“ laimėjo Vokietijos žurnalo „CHIP“ kategorijoje „Geriausias VPN paslaugos saugumas“. 2021 m. rugsėjo mėn. „NordVPN“ kasmetiniuose geriausios VPN paslaugos apdovanojimuose laimėjo CNET apdovanojimą „Saugiausias ir patikimiausias VPN produktas“. 2021 m. spalio mėn. „NordVPN“ laimėjo du PCMag organizuotus “Skaitytojų pasirinkimas” ir “Verslo pasirinkimas” apdovanojimus kaip geriausias VPN asmeniniam naudojimui, bei darbui.

Šaltiniai 

Kompiuterių tinklai